
VENDIM
Nr. 443, datë 26.6.2019

PËR ORGANIZIMIN E PROCESIT MËSIMOR DHE PËRZGJEDHJEN E ARSIMTARËVE NË DIASPORË
(Ndryshuar me Vendimin nr. 636, datë 10.10.2024)
(I përditësuar)

Në mbështetje të nenit 100, të Kushtetutës dhe të pikës 4, të nenit 10, të ligjit nr.16/2018, “Për diasporën”, me propozimin e ministrit të Shtetit për Diasporën dhe të ministrit të Arsimit, Sportit dhe Rinisë, Këshilli i Ministrave

VENDOSI:

1. Objekti i këtij vendimi është të nxisë dhe të përkrahë organizimin e procesit mësimor dhe përzgjedhjen e arsimtarëve në vendet pritëse të diasporës shqiptare. Procesi mësimor në vendet pritëse të diasporës shqiptare është mësimi i gjuhës shqipe dhe i kulturës shqiptare.
2. Procesi mësimor dhe përzgjedhja e arsimtarëve në diasporë mbështetet nga ministria përgjegjëse për arsimin në zbatim të marrëveshjeve dypalëshe shtetërore dhe në përputhje me legjislacionin e vendit pritës të diasporës shqiptare. Ky proces realizohet në bashkëpunim me ministrinë përgjegjëse për punët e jashtme dhe diasporën, sipas fushës së saj të përgjegjësisë shtetërore.
2/1. Në rastet kur ministria përgjegjëse për punët e jashtme dhe diasporën propozon organizimin e procesit mësimor në një vend, me të cilin nuk ka marrëveshje dypalëshe ndërkombëtare, planifikimi dhe zbatimi i kurrikulës, zhvillimi profesional i arsimtarëve, pajisja me tekste mësimore dhe materiale ndihmëse për mësimin e gjuhës shqipe dhe të kulturës shqiptare në diasporë bëhet nga ministria përgjegjëse për arsimin. Përzgjedhja e arsimtarëve realizohet bashkërisht nga ministria përgjegjëse për punët e jashtme dhe diasporën, dhe ministria përgjegjëse për arsimin, në përputhje me legjislacionin në fuqi.
2/2. Për rastet e parashikuara në pikën 2/1, lidhja e kontratës individuale me arsimtarin në diasporë kryhet nga kreu i misionit diplomatik të akredituar në vendin ku ndodhet diaspora.
2/3. Pagesa e arsimtarëve në diasporë përllogaritet bazuar në numrin e orëve mësimore mujore, të përcaktuara në kontratën e lidhur ndërmjet palëve, referuar pagesës së personelit vendas të misioneve diplomatike të Republikës së Shqipërisë në vendin ku ndodhet diaspora.
2/4. Procesi mësimdhënës organizohet e realizohet nëpërmjet shoqatave kulturore, lidhjeve të mësuesve apo të shkollave shqipe, të regjistruara si organizata jofitimprurëse, në përputhje me legjislacionin e vendit ku veprojnë.
2/5. Procedura e përzgjedhjes së arsimtarëve të gjuhës shqipe dhe të kulturës shqiptare në diasporë, autorizimi dhe lidhja e kontratës individuale me arsimtarin, si dhe monitorimi i mësimdhënies përcaktohen në udhëzimin e përbashkët ndërmjet ministrit përgjegjës për arsimin dhe ministrit përgjegjës për punët e jashtme dhe diasporën.
3. Kanë të drejtë të ndjekin mësimin e gjuhës shqipe dhe kulturës shqiptare në vendet pritëse të diasporës shqiptare: 
a) fëmijët e moshës deri në 18 vjeç me kombësi shqiptare;
b) çdo person me origjinë shqiptare që jeton në vendin pritës, pavarësisht nga statusi i tij, me qëndrim të përkohshëm apo të përhershëm, azilkërkues, të strehuar të përkohshëm apo persona pa shtetësi.
4. Mësimi zhvillohet në përputhje me kurrikulën e përbashkët të gjuhës shqipe e të kulturës shqiptare në diasporë, sipas marrëveshjes midis Ministrisë së Arsimit, Sportit dhe Rinisë të Republikës së Shqipërisë, Ministrisë së Arsimit, Shkencës dhe Teknologjisë të Republikës së Kosovës, si dhe Ministrisë së Diasporës së Republikës së Kosovës “Për organizimin e përbashkët të mësimit të gjuhës shqipe dhe kulturës shqiptare në diasporë dhe mërgatës”, datë 23.3.2015, ose sipas programeve dhe planeve të miratuara nga ministritë përgjegjëse për arsimin në vendet pritëse.
5. Ministritë përgjegjëse të arsimit të Republikës së Shqipërisë dhe të Kosovës bashkëpunojnë për hartimin e dokumenteve të përbashkëta për organizimin e procesit mësimor, duke parashikuar mënyrën e formimit të grupeve të nxënësve, rezultatet e të nxënit sipas niveleve, tematikat dhe temat mësimore orientuese, planin mësimor, kohëzgjatjen e orëve mësimore, mënyrën e vlerësimit të nxënësve dhe aspekte të tjera që kanë të bëjnë me fushën e të nxënit.
6. Ministria përgjegjëse për punët e jashtme dhe diasporën, dhe ministria përgjegjëse për arsimin, nëpërmjet Qendrës së Botimeve të Diasporës, mbështesin dhe inkurajojnë procesin mësimor të mësimit të gjuhës shqipe dhe të kulturës shqiptare në diasporë me tekste shkollore, me materiale plotësuese dhe me zhvillim profesional të arsimtarëve.
7. Shfuqizuar.
8. Qendra e Botimeve për Diasporën pranon kërkesa për tekste shkollore edhe nga mësuesit që janë bërë pjesë e regjistrit shtetëror të mësuesve të gjuhës shqipe e të kulturës shqiptare në diasporë, konfirmuar nga ministria përgjegjëse për arsimin. Qendra e Botimeve për Diasporën lidh me këta mësues kontrata të furnizimit me tekste shkollore për fëmijët në diasporë.
[bookmark: _Hlk180482128]9. Shfuqizuar.
10. Pikat 6.5 dhe 6.6, të vendimit nr. 107, datë 10.2.2010, të Këshillit të Ministrave, “Për botimin, shtypjen, shpërndarjen dhe shitjen e teksteve shkollore të sistemit të arsimit parauniversitar”, të ndryshuar, shfuqizohen.
11. Shfuqizuar.
12. Ngarkohen Ministria e Arsimit, Sportit dhe Rinisë, Ministri i Shtetit për Diasporën, Ministria për Evropën dhe Punët e Jashtme dhe Qendra e Botimeve për Diasporën për ndjekjen dhe zbatimin e këtij vendimi. 
Ky vendim hyn në fuqi pas botimit në Fletoren Zyrtare.

